เลื่อนคัดสรรผู้ว่า ธปท. ไม่มีกำหนด
สรรหาผู้ว่า ธปท. ใหม่ สะดุดปรับ ครม. เลื่อนแสดงวิสัยทัศน์ไม่มีกำหนด อ้างตรวจคุณสมบัติเพิ่ม
18 ก.ค. 2563

นายรังสรรค์ ศรีวรศาสตร์ อดีตปลัดกระทรวงการคลัง ประธานคณะกรรมสรรหาผู้ว่าการ ธนาคารแห่งประเทศไทย (ธปท.) เปิดเผยว่า การประชุมในวันที่ 17 ก.ค. 2563 ได้พิจารณาคุณสมบัติผู้สมัครทั้ง 6 คน พบว่ามีบางคนอาจมีคุณสมบัติไม่ครบ จึงให้สำนักงานเศรษฐกิจการคลัง(สศค.) ในฐานะเลขานุการ ได้ตรวจสอบอีกครั้ง
สำหรับการแสดงวิสัยทัศน์ของผู้สมัคร ธปท. เดิมกำหนดไว้ 21 ก.ค. ต้องเลื่อนออกไป จนกว่า สศค. จะตรวจสอบคุณสมบัติให้เรียบร้อย
"ยังมีเวลา ไม่จำเป็นต้องเร่งรีบ เนื่องจากจะต้องรอการปรับคณะรัฐมนตรี (ครม.) เพื่อเสนอรายชื่อให้ รมว.คลัง คนใหม่พิจารณาด้วย" นายรังสรรค์ กล่าว?
สำหรับผู้สมัคร ผู้ว่า ธปท. 6 คน ประกอบด้วย
1. นายเมธี สุภาพงษ์ รองผู้ว่าการ ด้านเสถียรภาพการเงิน ธปท.
2. นายรณดล นุ่มนนท์ รองผู้ว่าการ ด้านเสถียรภาพสถาบันการเงิน ธปท.
3. นางต้องใจ ธนะชานันท์ กรรมการผู้จัดการบริษัท ประชารัฐรักสามัคคี วิสาหกิจเพื่อสังคม (ประเทศไทย) จำกัด ซึ่งเป็นบุตรสาวนายชวลิต ธนะชานันท์ อดีตผู้ว่าการ ธปท. และ อดีต รมช. คลัง
4. นายสุชาติ เตชะโพธิ์ไทร อดีตรองกรรมการผู้จัดการประธานเจ้าหน้าที่สายการลงทุนและผู้จัดการกองทุนรวม ของบลจ.อยุธยา เจเอฟ
5. นายอนุสรณ์ ธรรมใจ ผู้อำนวยการศูนย์วิจัยเศรษฐกิจและธุรกิจเพื่อการปฏิรูป สถาบันเศรษฐศาสตร์ มหาวิทยาลัยรังสิต และอดีต กรรมการ ธปท.
6. นายเศรษฐพุฒิ สุทธิวาทนฤพุฒิ กรรมการในคณะกรรมการนโยบายการเงิน (กนง.) และ ที่ปรึกษาเศรษฐกิจ พล.อ.ประยุทธ์ จันทร์โอชา นายกรัฐมนตรี และ รมว.กลาโหม